Vruntlike grote to voren und wes ik gudes vormach to juwer beheglicheit. Wetet, leven vrundes, also ik to dem Holme quam, so vinde ik Hans Purin dar vor mi in der velicheit in dem kloster. Ik eschete ene to rechte, he en wolde nicht vor rechte komen, ik hedde en veliget vor dat recht, also ik dede. Hir umme, leven vrundes, sende ik ju utscrifte der breve und tuchnisse der erbaren heren und guden lude, de dar over und ane weren, und ok utscrift breves des erbaren rades der vorgescreven to den Holme, dar gi inne vinden und derfaren mogen alle dink und sake tuschen den vorgescreven Hans Purin und mi, dar mogi ju na richten. Und ik bidde ju noch, leven vrundes, alse ik ju er vaken gescreven und gebeden hebbe, dat gi mi behilplik wellen sin, dat mi wedderfaren mochte also vele, also recht utwiset, van den vorgescreven Hans Purin, juwen borger, vor den drepliken groven schaden, den he mi und minen erfnamen gedan heft; dat wil ik gerne alle wege kegen ju vorschulden und vordenen in eime desgeliken edder groteren, wor ik mit gelike kan und mach. Hir van begere ik ein leflik und vruntlik antwart van juwer erwerdicheit und guder gunst mit den ersten. Gode almechtige siit befolen to ewiger selicheit. Gescreven to Wyborch des donderdages na sunte Birgitten dage. Bi mi Kersten Niclesson, ritter. Adress: Den ersamen, vorsichtigen, wisen luden, borgermestere und radmen to Revale, kome desse bref mit werdicheit.